Informácia 
o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám

1. Úvod

Monitorovanie geologických faktorov životného prostredia je zabezpečené v rámci geologickej úlohy Čiastkový monitorovací systém - Geologické faktory (ČMS GF) prostredníctvom Štátneho geologického ústavu Dionýza Štúra (ŠGÚDŠ).
Uznesením vlády Slovenskej republiky (SR) č. 907 z 21. augusta 2002 bola schválená Koncepcia trvalo udržateľného využívania zdrojov horninového prostredia. Na základe bodu B.3. tohto uznesenia sa predkladá každoročne k 30. aprílu na rokovanie vlády SR materiál „Informácia o stave monitorovania geologických faktorov životného prostredia s poukázaním   na hroziace havárie a možnosti predchádzania týmto haváriám“.

ČMS GF je súčasťou Monitorovacieho systému životného prostredia Slovenskej republiky. Monitoring je zameraný hlavne na škodlivé prírodné alebo antropogénne geologické procesy, ktoré ohrozujú človeka a životné prostredie. Vzhľadom na nepriaznivé pôsobenie prírodných síl v kombinácii s neadekvátnymi zásahmi človeka do prírodného prostredia narastá v posledných rokoch počet mimoriadnych udalostí, ktoré majú negatívny vplyv na život a zdravie ľudí alebo ich majetok. Veľmi často v dôsledku zvýšených zrážok narastá vznik  havarijných zosuvov. Výsledky monitorovania poskytujú informácie, na základe ktorých je možné prijať opatrenia umožňujúce mimoriadnym udalostiam včas predchádzať.

Uznesenie vlády SR č. 803 z 12. októbra 2005 v bode B.1 ukladá ministrovi životného prostredia „zabezpečovať naďalej na stabilizačnom násype v údolí Handlovky merania a pozorovania vodohospodárskych objektov a výsledky pozorovaní každoročne zahrnúť            do správy o stave monitorovania geologických faktorov životného prostredia s poukázaním       na hroziace havárie a možnosti predchádzania týmto haváriám“.
Informácia je vypracovaná na základe výsledkov monitorovania, ktoré vykonávajú pracovníci ŠGÚDŠ a na základe výsledkov technicko-bezpečnostného dohľadu (TBD) na vodnej stavbe „Stabilizačný násyp Handlová“, ktorý vykonávajú pracovníci Vodohospodárskej výstavby š.p. (VV, š.p.), Bratislava.
2. Výsledky monitorovania za rok 2016 

V roku 2016 sa v súlade s Koncepciou aktualizácie a racionalizácie environmentálneho monitorovania pokračovalo v meraniach v nasledujúcich podsystémoch:
01 Zosuvy a iné svahové deformácie

02 Tektonická a seizmická aktivita územia

03 Antropogénne sedimenty charakteru environmentálnych záťaží

04 Vplyv ťažby na životné prostredie

05 Monitoring objemovej aktivity radónu v geologickom prostredí

06 Stabilita horninových masívov pod historickými objektmi

07 Monitorovanie riečnych sedimentov
 Podsystém 01 – Zosuvy a iné svahové deformácie

V podsystéme 01 - Zosuvy a iné svahové deformácie sa v roku 2016 monitorovalo celkovo 41 lokalít (príloha 1). Rozsah monitorovacích aktivít, ako aj frekvencia ich použitia, vychádzali z Programu monitorovania na rok 2016. V rámci tohto podsystému sa v roku 2016 vykonávalo monitorovanie troch základných typov svahových pohybov – zosúvanie (28 pozorovaných lokalít – oproti predchádzajúcemu roku je to o 3 menej), plazenie (4 lokality) a náznaky aktivizácie rútivých pohybov (8 lokalít). Samostatnou špecifickou skupinou hodnotenia stability prostredia je lokalita Stabilizačný násyp  Handlová. V roku 2016 boli pozastavené monitorovacie aktivity na lokalitách Košice - sídlisko Dargovských hrdinov, Lenartov a Lukov na základe výsledkov a dôležitosti sledovania lokalít podľa programu monitoringu.
Hlavné výsledky monitorovania svahových pohybov v roku 2016
Lokality zo skupiny zosúvania sa monitorovali súborom metód zaznamenávajúcich posuny alebo deformácie meraných objektov (inklinometrické merania a súbor geodetických metód: terestrické a GNSS merania, fotogrametria a diaľkový prieskum Zeme (DPZ) – InSAR (družicová radarová interferometria)) a stav najdôležitejších zosuvotvorných faktorov (režimové pozorovania hĺbky hladiny podzemnej vody a výdatnosti odvodňovacích zariadení; zároveň bol zabezpečený zber, archivácia a analýza klimatologických ukazovateľov). V roku 2016 sa zvýšil počet piezometrických vrtov, zabezpečených automatickými hladinomermi, na 26. Za úspech možno považovať i skutočnosť, že 3 z nich merajú priamo veľkosť pórového tlaku                    na predpokladanej šmykovej ploche. Zároveň treba poznamenať, že približne polovica z nich je staršia ako 10 rokov, pričom garantovaná 100%-ná spoľahlivosť merania týmito zariadeniami je do 10 rokov. Do tejto skupiny spadajú aj automatické hladinomery so zabudovaným systémom včasného varovania. Na lokalite Okoličné došlo k vážnemu poškodeniu takéhoto zariadenia, v dôsledku čoho muselo byť dočasne vyradené.

Na lokalitách s monitorovanými svahovými pohybmi charakteru plazenia boli zabezpečené merania mechanicko-optickým dilatometrom TM-71. Na svahových deformáciách, označovaných ako náznaky aktivizácie rútivých pohybov, boli sledované prejavy aktivity pomocou dilatometrických a mikromorfologických meraní.

Okrem priamo vykonávaných a zabezpečovaných monitorovacích meraní bola v roku 2016 zabezpečená analýza klimatologických údajov (zo siete staníc SHMÚ) vo vzťahu k stabilite zosuvných území. Analyzovaný bol najmä ich vplyv na zmeny hladiny podzemnej vody a výdatnosti odvodňovacích zariadení.

Svahové pohyby charakteru zosúvania

Na základe výsledkov aplikovaných metód monitorovania v roku 2016 možno jednotlivé zosuvné lokality účelovo rozdeliť do viacerých kategórií. Pri nasledujúcom opise výsledkov meraní je najväčší dôraz kladený na ich aktuálny stabilitný stav, ktorý najlepšie odzrkadľujú merania pohybovej aktivity (monitorovaný metódami inklinometrie a geodézie – terestricky, GNSS, metódou InSAR - družicovej radarovej interferometrie a fotogrametricky). Výsledky monitorovania na jednotlivých lokalitách sú opisované v poradí, ktoré zodpovedá veľkosti pohybovej aktivity, teda najväčšia pozornosť je venovaná lokalitám, ktoré boli počas roka 2016 najaktívnejšie.

Na základe vyhodnotenia inklinometrických meraní, ktoré boli v roku 2016 zabezpečené na 24 lokalitách, a to v rozsahu jedno až tri merania, možno konštatovať, že extrémne vysoká pohybová aktivita bola sledovaná na troch zosuvoch. Počas jednotlivých etáp meraní presahovali namerané deformácie 20 mm, pričom výsledné priemerné rýchlosti v niektorých prípadoch presahovali aj 100 mm.rok-1. Konkrétne ide o časti zosuvov, ktoré postihujú svahy v Kraľovanoch, Nižnej Myšli a vo Vyšnej Hutke.
V lome v katastri obce Kraľovany došlo v roku 2016 ku kritickej deformácii vo vrte V2-INK a mimoriadne vysoké vektory pohybovej aktivity boli namerané aj vo vrtoch
V3-INK a V6-INK. Vo vrte V2-INK bola 2. februára 2016 nameraná deformácia 0,80 mm (na šmykovej ploche v hĺbke 9,12 m pod terénom; dlhodobá deformácia (v období 17. 7. 2014 – 2. 2. 2016) v sledovanej hĺbke dosiahla 14,64 mm). Následne 9. mája 2016 bola približne v hĺbke 9 m pod terénom zaznamenaná kritická deformácia – nepriechodnosť vrtu. Predpokladáme, že v čase medzi jednotlivými etapami došlo k veľmi výraznej deformácii – niekoľko desiatok mm. Najväčšia zaznamenaná deformácia bola nameraná vo vrte V3-INK počas októbrového merania (v hĺbke – 24 m; deformácia – 57,88 mm). Pomerne vysoká deformácia bola zaznamenaná       vo vrte V6-INK; v období 2. februára 2016 - 9. mája 2016 bola v hĺbke 24 m nameraná deformácia 37,01 mm, čo predstavuje priemernú rýchlosť pohybu až 139,45 mm.rok-1.

Veľké priestorové zmeny boli v území lomu zaznamenané i geodetickými metódami. Metódou terestrickej geodézie boli najväčšie posuny namerané nad západnou lomovou stenou  na bode R3 (posun 1060 mm, čo predstavuje priemernú rýchlosť 922,02 mm.rok-1) a na bode 640, ktorý sa nachádza v centrálnej časti zosuvného územia (posun 543,87 mm, čo predstavuje priemernú rýchlosť 472,65 mm.rok-1). Za zmienku stojí i posun nameraný počas monitorovaného obdobia na geodetickom bode P4. Tento bod sa nachádza v blízkosti (cca na úrovni) vodnej plochy „Veľkého jazera“. Namerané posuny poukazujú na možný pohyb po hlbších šmykových (deformačných) zónach. Mimoriadnu aktivitu naznačujú aj výsledky fotogrametrických meraní. Zmeny konfigurácie svahu sú prevažne v rozsahu 0,3 m až cca 1 m, nezriedka však presahujú 2 m.

Na lokalite Nižná Myšľa, podobne ako v predchádzajúcich rokoch, pretrvávala najvyššia pohybová aktivita v oblasti nad školou. Vo vrte INK-53 bola počas merania (27. 10. 2015 –     28. 4. 2016) zaznamenaná deformácia 26,46 mm (v hĺbke 3,19 m pod terénom), čo predstavuje priemernú rýchlosť pohybu 52,49 mm.rok-1. Dlhodobá priemerná rýchlosť (august 2012 – apríl 2016) predstavuje 17,29 mm.rok-1. Počas jarnej etapy boli vysoké deformácie namerané aj vo vrte INK-52 (v hĺbke 4,99 m pod terénom bola nameraná deformácia 10,07 mm – 19,97 mm.rok-1), ktorý sa nachádza cca 100 m východným smerom od vrtu INK-53. Rovnaký charakter pohybovej aktivity bol zaznamenaný aj vo vrte INK-34, ktorý je situovaný v južnej časti ulice Varheďná. Vysoká pohybová aktivita bola nameraná aj vo vrte INM-2 v období od 19. júla do 10. novembra 2016 v hĺbke 1,78 m (deformácia 10,79 mm – 34,55 mm.rok-1). Vo vrtoch INK-44 a INK-12 boli minimálne počas jednej etapy namerané deformácie v rozsahu 4,50 – 5,14 mm. V ostatných monitorovaných vrtoch prevládali deformácie v rozsahu 1,0 – 3,91 mm. V zosuvnom území naďalej prevládajú veľmi nízke výdatnosti odvodňovacích vrtov, ktoré by mali predstavovať jedno z hlavných sanačných opatrení. Väčšina z 37 odvodňovacích vrtov je dlhodobo suchá, resp. odvádza podzemnú vodu len v minimálnej miere.

V obci Vyšná Hutka podobne, ako v minulosti, bola najväčšia pohybová aktivita zaznamenaná vo vrte VHI-3. V hĺbke 5,51 m pod terénom bola nameraná deformácia 22,72 mm, čo predstavuje priemernú rýchlosť pohybu 45,57 mm.rok-1 (v porovnaní s predchádzajúcimi meraniami došlo k výraznej zmene azimutu). V rovnakej etape boli mimoriadne vysoké hodnoty deformácie namerané aj vo vrte VHI-1A. V hĺbke 4 m bola nameraná deformácia 15,17 mm, čo predstavuje priemernú rýchlosť pohybu 30,43 mm.rok-1. Počas nasledujúcich etapových meraní v tomto vrte (19. august - 12. december 2016), došlo na šmykovej ploche k miernemu poklesu deformácií (priemerná rýchlosť nad 22,0 mm.rok-1). Inklinometrický vrt sa nachádza v severovýchodnej časti obce. Deformácia nad 5 mm bola nameraná vo vrte VHI-1 (6,08 mm –12,20 mm.rok-1). V ostatných vrtoch sa pohybová aktivita na sledovaných šmykových plochách vyvíjala v rozsahu od 0,22 do 2,28 mm.

Druhú kategóriu lokalít predstavujú zosuvy, na ktorých boli namerané mimoriadne vysoké hodnoty pohybovej aktivity (deformácie na sledovaných šmykových plochách v rozsahu od 10 do 20 mm). Ide o zosuvné územia: Prievidza-Hradec, Červený Kameň, Handlová-Morovnianske sídlisko a Veľká Čausa.

Stabilitná situácia na lokalite Prievidza-Hradec je sledovaná súčasne dvomi nezávislými technológiami. Základnú informáciu o pohybovej aktivite vo vybraných častiach obce podávajú výsledky meraní metódou presnej inklinometrie. Z výsledkov meraní vyplýva, že dlhodobo najaktívnejšou časťou územia je ulica Na Stanište a k nej priľahlá ulica Lesná. Najvyššie deformácie boli namerané v inklinometrických vrtoch IGH-5i a IGP-10i počas jarnej etapy, ktorá trvala od 10. decembra 2015 do 23. mája 2016 (IGH-5i – 10,32 mm – 22,82 mm.rok-1; IGP-10i – 14,99 mm – 33,16 mm.rok-1). Z dôvodu, že zosuv priamo ohrozuje početnú skupinu obyvateľov spomenutých ulíc a prejavuje sa deštrukčne na stavebných objektoch, bola v polovici septembra do vrtu IGP-10i inštalovaná stacionárna inklinometrická sonda. Merania vykonávané do 8. decembra 2016 potvrdili, že územie je neustále v pohybe. Denné priemerné rýchlosti deformácie sa pohybovali v rozsahu od 7,06 mm (20. október) do 68,28 mm.rok-1 (20. november). Výsledky inklinometrických meraní dopĺňajú údaje z družicovej radarovej interferometrie (InSAR). Z analýz družicových údajov vyplýva, že prevažná časť územia mestskej štvrte Prievidze – Hradec je pohybovo aktívna; stabilnú časť predstavuje len jej najsevernejšia oblasť. Problémové miesta, teda územia, kde aktuálne dochádza k pozorovateľným deštrukčným prejavom na stavebných objektoch, sú oblasti kontaktu aktívnych a stabilnejších území. Najväčšie rýchlosti pohybu (nad 20 mm.rok-1) sú pozorované v centrálnej časti mestskej štvrte (ulica 1. mája). Táto oblasť sa zosúva – „plazí“ bez viditeľného negatívneho dopadu na stavebné objekty. Vybudované sanačné opatrenia (odvodňovacie vrty) prakticky nepretržite odvádzajú podzemné vody, ich dosah na zlepšenie stability územia je však nedostatočný.

V obci Červený Kameň došlo v jarných mesiacoch k výraznému nárastu pohybovej aktivity. Na šmykovej ploche v hĺbke 3,5 m v inklinometrickom vrte KIN-1 bola 30. mája 2016 nameraná deformácia 14,14 mm, čo predstavuje priemernú rýchlosť pohybu 43,73 mm.rok-1. Nasledujúce meranie realizované v prvej polovici decembra potvrdilo pokles pohybovej aktivity.

Na lokalite, súhrnne označenej ako Handlová-Morovnianske sídlisko, sú od roku 2015 zabezpečované inklinometrické merania v dvoch samostatne sa stabilitne vyvíjajúcich územiach. Ako mimoriadne aktívne sa prejavilo územie v oblasti Jánošíkovej cesty. Od prvej polovice novembra 2015 do druhej polovice mája 2016 bola v hĺbke 6,57 m pod terénom nameraná deformácia 12,31 mm, čo predstavuje priemernú rýchlosť pohybu 22,46 mm.rok-1.

V roku 2016 došlo k nárastu pohybovej aktivity aj v obci Veľká Čausa. Aktuálne dochádza k celoplošnému nárastu pohybovej aktivity v centrálnej časti zosuvu, teda v oblasti, ktorá priamo ohrozuje objekty individuálnej bytovej výstavby v južnej časti obce. Najvyššia deformácia bola nameraná vo vrte VČ-9. Relatívne plytko pod terénom v hĺbke 1,98 m bola nameraná deformácia 10,70 mm, čo predstavuje priemernú rýchlosť pohybu 6,89 mm.rok-1. Vo vrte VČ-1, ktorý sa nachádza v blízkosti obývaného rodinného domu, bola počas jarnej etapy dosiahnutá priemerná rýchlosť deformácie 14,58 mm.rok-1 a následne počas jesennej etapy 16,45 mm.rok-1. V tejto súvislosti treba poznamenať, že ide o najvyššie priemerné rýchlosti zaznamenané od roku 1997. Vysoké hodnoty etapových vektorov boli namerané aj vo vrtoch VE-4 a VČ-12. Všetky spomenuté objekty sa nachádzajú na severne orientovanom svahu v južnej časti intravilánu obce. Tento svah má dlhodobé problémy s odvádzaním povrchových vôd. Vybudované odvodňovacie rigoly v dôsledku starnutia (zarastenia vegetáciou) prestali plniť svoju funkciu a v súčasnosti skôr prispievajú k infiltrácii povrchových vôd do horninového  (zosuvného) prostredia, než by plnili svoj odvodňovací účel. Na tieto skutočnosti dlhodobo, žiaľ bezvýsledne, upozorňujeme obecné zastupiteľstvo.

V rokoch 2014 a 2015, ale i v aktuálne hodnotenom roku, došlo k intenzívnemu svahovému pohybu v západnej časti obce (geodetický bod P-2), kde posun v roku 2016 dosiahol 33,12 mm.

Do ďalšej skupiny zosuvných lokalít, pri ktorých možno z hľadiska hodnotenia pohybovej aktivity túto označiť ako veľmi vysokú, zaraďujeme svahové deformácie v katastrálnych územiach Nižná Hutka, Kapušany, Ďačov a Svätý Anton. Namerané deformácie na uvedených lokalitách minimálne počas jednej etapy prekročili hranicu 5 mm.

V obci Nižná Hutka bola najvyššia deformácia nameraná v prvej polovici apríla na málo výraznej šmykovej ploche v hĺbke 5,26 m pod terénom - 6,72 mm, čo predstavuje priemernú rýchlosť 14,77 mm.rok-1. V ostatných vrtoch deformácie dosahovali prevažne veľkosti od 0,2    do 1,22 mm a len ojedinele presiahli 2 mm (NHI-1). Podobná situácia je i v obci Kapušany. Deformácia nad 5 mm bola nameraná len vo vrte INK-9. V hĺbke 1,45 m pod terénom bola nameraná deformácia 6,21 mm, čo predstavuje priemernú rýchlosť pohybu 11,45 mm.rok-1. V obci Ďačov je svahovými poruchami postihnutá prakticky celá časť intravilánu na ľavom brehu Ďačovského potoka. Najvyššia deformácia bola podobne, ako v predchádzajúcom období, nameraná vo vrte DA-1. V hĺbke 2,49 m pod terénom bola nameraná deformácia 5,63 mm        (za obdobie 9 mesiacov), čo predstavuje priemernú rýchlosť pohybu 7,67 mm.rok-1. V porovnaní s predchádzajúcim meraním z druhej polovice októbra 2015, došlo k poklesu pohybovej aktivity. Tento zostupný trend pohybovej aktivity potvrdilo i novembrové meranie, kedy nameraná deformácia dosiahla 1,50 mm.

Lokalita Svätý Anton je monitorovaná od roku 2015. Najväčšia deformácia v hĺbke 8,20 m pod terénom - 5,00 mm – 5,24 mm.rok-1 bola nameraná 24. mája 2016.

Medzi lokality so zvýšenou pohybovou aktivitou je možné na základe nameraných ukazovateľov zaradiť nasledujúce zosuvné územia: Bardejovská Zábava, Fintice, Handlová – zosuv z roku 1960, Handlová - Kunešovská cesta, Hodruša - Hámre, Okoličné, Prešov -Horárska ul. a Prievidza - Veľká Lehôtka. Na uvedených lokalitách boli minimálne počas jednej monitorovacej etapy zaznamenané deformácie inklinometrickej pažnice (na úrovni sledovanej šmykovej plochy) v rozsahu 2 až 5 mm. Najvyššia deformácia bola nameraná na lokalite Prešov - Horárska ul. vo vrte JH-2A. V hĺbke 4,45 m pod terénom bola nameraná deformácia 4,90 mm, čo predstavuje priemernú rýchlosť pohybu 4,33 mm.rok-1 a zároveň i najvyššiu deformáciu v sledovanom horizonte počas monitorovaného obdobia. V ostatných vrtoch bol v porovnaní s predchádzajúcim rokom pozorovaný prevažne pokles pohybovej aktivity.

Výraznejší nárast pohybovej aktivity v porovnaní s rokom 2015 bol pozorovaný najmä na lokalite Prievidza - Veľká Lehôtka. Vo vrtoch IGP-4iN, IGP-8i, IGP-7i a IGR-5i boli namerané najväčšie deformácie za celé monitorované obdobie. Veľkosti nameraných deformácií v uvedených vrtoch sa nachádzali v rozsahu 1,5 – 3,14 mm, čo predstavuje priemerné rýchlosti od 3,42 do 7,20 mm.rok-1. Nárast pohybovej aktivity bol zaznamenaný aj na lokalite Bardejovská Zábava. V období od 15. mája 2015 do 26. apríla 2016 bola v hĺbke 2,11 m       pod terénom nameraná deformácia 2,88 mm, čo predstavuje priemernú rýchlosť pohybu 3,03 mm.rok-1. Rastúci trend rýchlosti deformácie pretrval až do jesennej etapy inklinometrických meraní.

Na lokalite katastrofálneho zosuvu z roku 1960 v Handlovej bolo v roku 2015 obnovené sledovanie pohybovej aktivity vo vrte AH-1. Vrt je vystrojený stacionárnou inklinometrickou sondou a súčasne sú v ňom zabezpečované merania prenosným variantom sondy (za účelom optimalizácie hĺbkového nastavenia stacionárnej sondy). Z realizovaných meraní vyplýva mierny nárast pohybovej aktivity v hĺbke 14,69 m pod terénom.

Opačná situácia je na lokalite Hodruša - Hámre; zrealizované sanačné opatrenia pravdepodobne prispeli k postupnému poklesu deformácie v sledovanom území. V obidvoch monitorovaných vrtoch bol v roku 2016 zaznamenaný priaznivý stabilitný vývoj (merania z 24. októbra 2016: PS-Z1 – 0,54 mm – 1,28 mm.rok-1; IP-2 – 0,41 mm – 0,98 mm.rok-1).         Na tomto mieste je potrebné zdôrazniť, že v Dolnohodrušskom tajchu, ktorý je v priamom kontakte so zosuvným telesom, dochádza v súčasnosti k napúšťaniu nádrže. Priaznivý stabilitný vývoj teda indikuje účinnosť realizovaných sanačných opatrení.

Na lokalitách Fintice a Okoličné je pohybová aktivita sledovaná súčasne dvoma monitorovacími metódami – inklinometrickými a geodetickými (GNSS) meraniami. Na zosuve vo Finticiach bola v posledných rokoch sledovaná vysoká pohybová aktivita v prechodovej časti zosuvu na sieti geodetických bodov. V roku 2016 však došlo k miernemu poklesu posunov. Najväčšie zmeny boli namerané v bode P-5 (v polohovom smere 15,17 mm – 26,37 mm.rok-1; v horizontálnom smere 6,00 mm – 10,43 mm.rok-1). Inklinometrické merania naznačujú istý nárast pohybu v odlučnej oblasti zosuvného územia (merania v týchto vrtoch majú nižšiu výpovednú hodnotu vzhľadom na neuspokojivý technický stav monitorovacích objektov).        Na lokalite Okoličné bola zvýšená pohybová aktivita nameraná len v čele zosuvu, teda v blízkosti železničnej trate Žilina – Košice. Geodetické merania poukázali na pomerne priaznivý stabilitný stav.

Poslednou zo skupiny lokalít zo zvýšenou pohybovou aktivitou je zosuvné územie Handlová - Kunešovská cesta. Od roku 2015 bola na zosuve v prevádzke stacionárna inklinometrická sonda (vo vrte JK-3). V roku 2016 po získaní obrazu o pohybovej aktivite v zosuvnom území, bola stacionárna sonda odinštalovaná (22. septembra) a premiestnená          na lokalitu Prievidza-Hradec. Prenosným variantom inklinometrickej sondy bola zvýšená pohybová aktivita nameraná vo vrtoch JK-2 a JK-7.

Z hľadiska hodnotenia stability, resp. pohybovej aktivity bol najpriaznivejší vývoj zaznamenaný na monitorovacích objektoch na lokalitách Košice - Krásna, Petrovany, Vyšný Čaj a Žilina - Vranie. Namerané vektory deformácií na šmykových plochách nepresiahli 2 mm. I napriek priaznivým výsledkom je nutné upozorniť, že napríklad v obci Petrovany je monitorovací objekt situovaný nad odlučnou hranou plošného zosuvu, teda mimo zosuvné teleso, a získané a prezentované výsledky neodrážajú celkovo skutočný stabilitný vývoj zosuvného územia. Podávajú len informáciu o tom, či nedochádza k retrográdnemu rozširovaniu zosuvného telesa. Na ulici 1. mája v mestskej časti Košice - Krásna sa nachádza rozsiahle zosuvné územie, pričom monitorovacie aktivity sú sústredené len do oblasti parciálnej svahovej deformácie, ktorá vznikla v roku 2010. V obci Vyšný Čaj došlo k miernemu upokojeniu pohybovej aktivity, avšak naďalej pretrvávajú technické problémy s podpovrchovým odvodnením. V obdobiach so zvýšenými prietokmi vybudované potrubie kapacitne nepostačuje na odvádzanie vôd zo zbernej šachy, čím sa znižuje účinnosť odvodňovacích vrtov. Na tento problém upozorňujeme už od roku 2013. V tejto súvislosti boli oslovení i predstavitelia miestneho zastupiteľstva.

V roku 2016 neboli naplánované merania pohybovej aktivity na lokalitách Šenkvice a Ruská Nová Ves, a to i napriek skutočnosti, že zosuvné územia majú charakter relatívne aktívnych svahových deformácií. Dôvodom je, že monitorovacia sieť je nevyhovujúca              (na lokalite Ruská Nová Ves vybudovaný inklinometrický vrt nezasahuje do hĺbky šmykovej plochy; na lokalite Šenkvice vystrojenie inklinometrických vrtov nezodpovedá štandardom spoľahlivého monitorovacieho objektu). V oboch prípadoch boli monitorovacie aktivity sústredené len           na režimové sledovanie zmien hĺbky hladiny podzemnej vody a výdatnosti odvodňovacích zariadení. Z hľadiska hodnotenia efektívnosti odvodňovacích vrtov na lokalite Ruská Nová Ves je možné konštatovať, že vo vrte RHV-1 postupne dochádza k poklesu priemernej ročnej výdatnosti. Na lokalite Šenkvice nie je možné vykonávať merania výdatnosti hĺbkového odvodnenia, pretože do zberného potrubia si vlastník priľahlého rodinného domu pripojil kanalizačné potrubie s odpadovými vodami. Zberné potrubie ústi do povrchového recipientu, čím dochádza i k znečisťovaniu povrchových vôd. Na tento stav boli písomne upozornení predstavitelia samosprávy.

V obci Varhaňovce je zosuvom postihnutá rómska kolónia, nachádzajúca sa vo východnej až juhovýchodnej časti obce. V postihnutom území doteraz neboli realizované žiadne sanačné opatrenia. Vybudovaná tu bola len sieť monitorovacích objektov. Inklinometrické vrty v dôsledku mimoriadne vysokej pohybovej aktivity dosiahli počas krátkej doby kritickú deformáciu. Väčšina piezometrických vrtov bola zničená – zapchaná odpadom z domácností. V súčasnosti je funkčný len jeden piezometrický vrt. Z výsledkov meraní vyplýva, že hladina podzemnej vody nameraná 1. marca 2016 (1,24 m pod terénom) predstavuje tretiu najvyššiu úroveň hladiny podzemnej vody za celé monitorované obdobie (od marca 2011).

Podobne, ako v prípade lokality Varhaňovce, i na zosuve Dolná Mičiná je monitorovanie zabezpečované len v jedinom piezometrickom vrte, a to pomocou automatického hladinomera. Maximálna hladina bola nameraná 23. februára 2016 (4,97 m pod terénom) a na základe porovnania s výsledkami z predchádzajúceho obdobia je možné konštatovať, že nedošlo k prekročeniu dlhodobého maximálneho stavu.

Na lokalitách Čirč a Slanec - TP je hlavná pozornosť venovaná sledovaniu efektívnosti odvodňovacích zariadení. V prípade zosuvného územia Slanec - TP je dlhodobým problémom skutočnosť, že viaceré vrty sú počas roka zaplavované vodou vytekajúcou z drenážnych zariadení. Vďaka tomuto stavu nie je možné sledovať množstvo odtekajúcej vody zo zosuvného územia a naviac, dochádza k znižovaniu účinnosti hĺbkového odvodnenia. Na lokalite Čirč je možné odvodňovací systém hodnotiť ako relatívne efektívny. V roku 2016 boli na zbernom potrubí, do ktorého ústia tri subhorizontálne odvodňovacie vrty, namerané výdatnosti v rozsahu od 0,51 do 13,8 l.min-1. Priemerná ročná hodnota prietoku v porovnaní s rokom 2015 stúpla o 2,85 l.min-1 a v roku 2016 dosiahla 4,0 l.min-1.

Svahové pohyby charakteru plazenia
V roku 2016 sa pokračovalo v monitorovaní piatimi mechanicko-optickými dilatometrami TM-71 na štyroch lokalitách: Veľká Izra, Košický Klečenov (2 prístroje), Sokol a Jaskyňa pod Spišskou. Na lokalite Veľká Izra pokračovala stagnácia pohybu v smere všetkých troch osí. Výsledky na ostatných lokalitách preukázali priestorový pohyb. Najvýraznejšie pohyby boli zistené v Košickom Klečenove. Spodný blok (KK1) poklesol o cca 0,199 mm na celkových 11,506 mm (26 rokov meraní), trhlina sa rozšírila o 0,225 mm na celkových 6,517 mm a šmykový posun narástol o 0,336 mm (celkovo 5,581 mm). Horný blok (KK2) poklesol o 0,024 mm (na 10,123 mm od roku 1995), šmykový posun sa zväčšil o 0,187 mm (na celkových 3,610 mm), otváranie trhliny stagnovalo. Na lokalite Sokol pokračoval trend šmykového pohybu (nárast o 0,031 mm) a otvárania (nárast o 0,261 mm) trhliny. Od roku 1990 dosiahol celkový posun v prvom prípade 7,415 mm, v druhom 11,517 mm. Pokles bloku stagnoval. V Jaskyni pod Spišskou sa aj v roku 2016 potvrdil trend pomalého poklesávania bloku voči masívu (0,061 mm.rok-1) a pomalého otvárania trhliny (0,070 mm.rok-1). Celkový pokles bloku od roku 2007 dosiahol 0,584 mm, celkové otvorenie trhliny 0,670 mm. Šmykový pohyb v roku 2016 bol minimálny (0,011 mm).

Náznaky aktivizácie rútivých pohybov
V roku 2016 boli monitorovacie aktivity realizované na ôsmich lokalitách. Pri meraniach boli aplikované metódy dilatometrického a mikromorfologického merania. V rámci pozorovaných lokalít sa spracovávali aj informácie o významných zosuvotvorných faktoroch (zrážky, počet mrazových dní za obdobia 2014/2015 a 2015/2016).

Na lokalite Demjata v roku 2016 pokračoval trend pomalého rozvoľňovania oddelených skalných lavíc v oblasti južného ukončenia pravej strany skalného zárezu na cestnej komunikácii z Demjaty do Raslavíc. V porovnaní s rokom 2015 sa posun vrchnej – okrajovej lavice zintenzívnil, v ročnom monitorovacom cykle dosiahol 0,55 mm, naopak pohyb uvoľneného horninového bloku v jej podloží pokračoval menej intenzívne v rozsahu 0,04 mm. Na lokalite Banská Štiavnica bolo dilatometrickými meraniami pozorované pomalé rozvoľňovanie skalných blokov. V poslednom ročnom monitorovacom cykle nadobudli zmeny šírky diskontinuít hodnoty do 0,05 mm. Na lokalite Slovenský raj sa zmeny šírky monitorovaných porúch v horninovom masíve v roku 2016 pohybovali v rozsahu do 0,12 mm.

Na lokalitách, na ktorých sa vykonávajú merania mikromorfologických zmien, boli zaznamenané zmeny v rozsahu, ktorý bolo možné očakávať na základe odvodených trendov z meraní realizovaných v predchádzajúcom období.

Stabilizačný násyp Handlová

Do špecifickej skupiny hodnotenia stability prostredia je zaradený objekt Stabilizačný násyp (SN) Handlová. Ide o lokalitu, na ktorej sa súčasne monitoruje stabilita zosuvného územia a stav vodohospodárskych objektov. SN Handlová rozopiera dva zosuvné svahy, stabilizuje štátnu cestu I. triedy I/50 a zabezpečuje stabilitu obytnej zástavby v južnej časti mesta Handlová. Od roku 1985 bol SN Handlová zaradený do II. kategórie vodných stavieb. Monitorované dielo bolo v rokoch 2005 - 2015 zaradené do III. kategórie vodných stavieb v súlade s vyhláškou Ministerstva životného prostredia SR (MŽP SR) 524/2002 Z. z., z čoho vyplývala povinnosť vykonávania pozorovaní v určitom definovanom rozsahu. V roku 2016, vzhľadom na faktor rizika, ktorý vyplýva z existencie vodnej stavby, bolo Sekciou vôd MŽP SR vydané rozhodnutie o preradení SN Handlová znovu do II. kategórie. Výkon TBD je zabezpečený poverenou štátnou organizáciou - Vodohospodárskou výstavbou, š.p. Bratislava (VV, š.p.).

 Preradením monitorovaného objektu do II. kategórie sa zvýšili nároky na zabezpečovanie monitorovacích prác. Z uvedených dôvodov boli počas roka 2016 monitorovacie práce operatívne upravené podľa požiadaviek TBD. Boli vykonávané najmä špeciálne kontrolné merania na zistenie stavu vodohospodárskych objektov. Podrobnejšie výsledky monitorovania vodohospodárskych objektov na SN Handlová  sú uvedené v samostatnej prílohe (príloha 2).  
V roku 2016 bol na SN Handlová v rámci úlohy ČMS GF zabezpečený súbor režimových meraní v piezometrických vrtoch. Zároveň sa podarilo obnoviť merania výdatnosti Hlavného drénu, ktorý odvádza podzemnú vodu z priestoru telesa Stabilizačného násypu a jeho okolia. V priebehu roka 2016 bola vypracovaná analýza funkčnosti monitorovacích diel so zhodnotením režimových ukazovateľov za celé obdobie monitorovania. V zmysle požiadaviek TBD sa pravidelne raz mesačne uskutočnili obhliadky všetkých objektov Stabilizačného násypu. 
Na základe analýzy režimových ukazovateľov z roku 2016 je možné konštatovať, že v priestore Stabilizačného násypu došlo v porovnaní s predchádzajúcim rokom 2015 k vzostupu hladiny podzemnej vody o 0,39 m; jej priemerná hodnota dosiahla v roku 2016 7,55 m pod terénom. Najvyššie – nad úroveň terénu – hladiny podzemnej vody vystúpili vo vrtoch N-1 a N-4 počas marcového a júnového merania. V blízkosti terénu sa hladiny podzemnej vody nachádzali i vo vrtoch M-2, PV-19B, N-3 a PV-19A (maximálne stavy hladiny podzemnej vody v rozsahu 0,08 – 0,47 m pod terénom; ich výskyt bol viazaný prevažne na zimné mesiace). Maximálne stavy hladiny podzemnej vody v priestore Stabilizačného násypu sa vo väčšine prípadov vyskytovali v zimnom období (január až marec 2016). V uvedenom časovom intervale bol zaznamenaný maximálny stav až v 31 vrtoch (z 37 vrtov). výrazne však prevládal termín 5. marec 2016. Počas marcového merania bola maximálna hladina nameraná až v 17 vrtoch. Najvyššie priemerné úrovne hladiny podzemnej vody boli podľa očakávania vo vrtoch N-1 (len 0,17 m pod terénom) a N-4 (1,03 m pod terénom). Pomerne plytko pod terénom sa priemerná úroveň hladiny podzemnej vody vyskytovala aj v prípade vrtov M-2, N-3 a N-2 (v rozsahu 1,05 – 1,44 m pod terénom).

Najhlbšie pod terénom sa hladiny podzemnej vody vyskytovali vo vrtoch: NV-8, IN-4, NV-105, INV-4, H-4, PV-107, NV-7, H-6. V uvedených vrtoch hladiny podzemnej vody nevystúpili nad 10 m pod terénom ani počas ich maximálneho stavu. Najväčšie zmeny hladiny podzemnej vody boli namerané vo vrte PV-19A. Hladina podzemnej vody v ňom kolísala v intervale 0,47 – 13,93 m pod terénom (priemerná hodnota – 11,10 m pod terénom). Naopak, minimálne zmeny hladiny podzemnej vody boli namerané vo vrtoch MP-1, NV-109, NV-112, H-6 a 
NV-14 (v rozsahu 0,13 – 0,44 m). V dvoch prípadoch hladiny podzemnej vody počas monitorovaného obdobia klesli pod úroveň dna vrtu – vrty boli suché (PV-109 a H-4).

Od decembra 2016 boli obnovené merania výdatnosti Hlavného drénu. Z nameraných výsledkov vyplýva, že počas piatich etáp bol pozorovaný postupný pokles prietoku (3. december 2016 – 612,00 l.min-1; 30. december – 465,60 l.min-1).

Na základe analýzy pozorovacích vrtov realizovanej v roku 2016 vyplýva, že teleso Stabilizačného násypu v súčasnosti akútne vyžaduje rekonštrukciu monitorovacej siete.             Za nemenej dôležitú úlohu považujeme preverenie stavu rigolov okolo telesa Stabilizačného násypu a vykonanie nevyhnutných opatrení na obnovenie ich funkčnosti.
Nové zosuvy v roku 2016

V roku 2016 pracovníci ŠGÚDŠ vykonali registráciu 12 svahových deformácií (Detrík, Devín-Štítová ulica, Dolná Mičiná, Jelšava, Kozelník, Krajná Poľana, Kremnické Bane, Krivá Oľka, Malá Franková, Skároš, Snina-skládka TKO, Veľký Krtíš). Pri aktivizácii uvedených svahových deformácií sa dominantne uplatňovali extrémne zrážky v kombinácii s nevhodnými antropogénnymi aktivitami. Z uvedených registrácií svahových porúch boli zostavené „obhliadkové správy“, ktoré sú vhodným podkladom pre realizáciu inžinierskogeologických prieskumov, resp. okamžitých protihavarijných opatrení.
Podsystém 02 - Tektonická a seizmická aktivita územia

Merania mikroposunov na neotektonických poruchách 
Aj v roku 2016 prebiehali merania pohybu piatimi dilatometrami TM-71 inštalovanými      na 6-ich lokalitách (Branisko – prieskumná štôlňa, Demänovská jaskyňa Slobody – v spolupráci s jaskyniarmi zo Slovenskej správy jaskýň v Liptovskom Mikuláši, Ipeľ – prieskumná štôlňa Izabela, Dobrá Voda – v spolupráci s pracovníkmi Ústavu struktury a mechaniky hornín AV ČR v Prahe, Hodruša-Hámre – štôlňa Starovšechsvätých a Vyhne – štôlňa sv. A. Paduánsky v spolupráci s pracovníkmi Ústavu vied o Zemi /ÚVZ/ SAV v Bratislave.

Výsledky meraní v roku 2016 potvrdili dlhodobý trend (od roku 2000) pravostranného šmykového posunu v tuneli Branisko (0,108 mm.rok-1) prejavujúceho sa vznikom otvorených trhlín po oboch stranách zlomu. Celkový posun dosiahol 1,726 mm. Celkový posun v smere osi X (otváranie trhliny) a Z (pokles bloku) je minimálny (cca 0,2 mm) a v roku 2016 narástol iba o 0,013 mm. V Demänovskej jaskyni sa potvrdil dlhodobý trend veľmi pomalého pohybu v smere všetkých troch osí a nárast o cca 0,003 (osi X a Y) a 0,007 (os Z) mm. Na lokalite Ipeľ sa potvrdila stagnácia posunu v smere osí X a Y a veľmi pomalý pokles (o 0,005 mm) jedného z blokov. Dominantným pohybom je pokles, celkovo o 1,872 mm. Na lokalite Dobrá Voda bol zaznamenaný pokles o 0,085 mm a stagnácia pohybu pozdĺž osí X a Y. Z dlhodobého hľadiska (od roku 2004) je najvýraznejšie otváranie trhliny (0,607 mm). Dlhodobé meranie (od roku 2005) na lokalite Banská Hodruša nepreukázalo významnejšie pohyby (celkové posuny do 0,25 mm). V rokoch 2015 a 2016 pohyby stagnovali. Na lokalite Vyhne sa aj v roku 2016 preukázal ľavostranný pohyb pozdĺž zlomu (nárast o 0,066 mm) a jeho dlhodobý trend (celkový posun 0,915 mm ~ 0,081 mm.rok-1). Posun v smere osi X (otváranie trhliny) v roku 2016 stagnoval a v smere osi Z (pokles bloku) bol minimálny (0,002 mm). Z dlhodobého hľadiska (od roku 2005) otváranie trhliny a pokles bloku dosiahli len 0,070, resp. 0,036 mm. 
Seizmická aktivita na území Slovenska

Nepretržitá registrácia seizmických javov je vykonávaná na staniciach Národnej siete seizmických staníc, ktorej prevádzkovateľom je ÚVZ SAV (bývalý Geofyzikálny ústav SAV). Národná sieť seizmických staníc je tvorená 13 seizmickými stanicami – Bratislava - Železná studnička (ZST), Modra - Piesok (MODS), Šrobárová (SRO), Iža (SRO1), Moča (SRO2), Hurbanovo (HRB), Vyhne (VYHS), Liptovská Anna (LANS), Izabela (IZAB), Kečovo (KECS), Červenica (CRVS), Kolonické sedlo (KOLS) a Stebnícka Huta (STHS). Všetky stanice sú registrované v International Seismological Centre (ISC) vo Veľkej Británii. Seizmické stanice kontinuálne zaznamenávajú rýchlosť seizmického pohybu pôdy a poskytujú zaznamenané údaje dátovému centru v reálnom čase (okrem HRB, ktorá je v prevádzke viac-menej z historických dôvodov). Dátové a spracovateľské centrum Národnej siete seizmických staníc je v ÚVZ SAV Bratislava. Centrum v  reálnom čase zhromažďuje zaznamenané údaje zo staníc Národnej siete a z vybraných staníc okolitých krajín. Celkovo sú v reálnom čase k dispozícii údaje z cca 55 seizmických staníc tvoriacich Regionálnu virtuálnu seizmickú sieť ÚVZ SAV. Dátové a spracovateľské centrum vykonáva automatické lokalizácie, ktoré sú k dispozícii do 10 minút po zaznamenaní seizmického javu. V ďalšom kroku je vykonávaná manuálna analýza, v rámci ktorej sú pre každý seizmický jav určené časy príchodov jednotlivých druhov seizmických vĺn (fáz) a pre vybrané zemetrasenia sú určené amplitúdy a periódy vybraných fáz, vypočítané magnitúda a vykonaná lokalizácia.

V roku 2016 bolo zo záznamov seizmických staníc národnej siete interpretovaných 10888 teleseizmických, regionálnych alebo lokálnych seizmických javov. Na seizmických záznamoch bolo určených viac ako 40600 seizmických fáz. Lokalizovaných bolo cca 70-80 zemetrasení s epicentrom na území Slovenskej republiky. Makroseizmicky bolo na území Slovenska pozorované jedno zemetrasenie (epicentrum sa nachádzalo na území Rakúska) a dve priemyselné explózie. 
V roku 2016 pokračovala v oblasti monitorovania seizmických javov spolupráca ÚVZ SAV so spoločnosťou Progseis a Fakultou matematiky, fyziky a informatiky UK Bratislava (FFI UK). Spoločnosť Progseis prevádzkuje lokálne seizmické siete v okolí atómových elektrární Mochovce a Jaslovské Bohunice. FFI UK Bratislava prevádzkuje lokálnu seizmickú sieť            na východnom Slovensku. V spolupráci so spoločnosťou Progseis je prevádzkovaná seizmická stanica Izabela (IZAB). 
Podsystém 03 – Antropogénne sedimenty charakteru environmentálnych záťaží

V roku 2016 neboli merania na lokalitách monitorovacej siete podsystému 03 realizované. Pozastavenie monitorovania lokalít bolo už v roku 2015 podmienené viacerými okolnosťami:

1. kolidovanie lokalít s úlohou Monitoring environmentálnych záťaží na vybraných lokalitách Slovenskej republiky,

2. stabilizovanie vývoja šírenia znečistenia na niektorých lokalitách,

3. nefunkčnosť monitorovacieho systému na niektorých lokalitách.

Podsystém 04 - Vplyv ťažby nerastov na životné prostredie

Monitoring vplyvov ťažby na životné prostredie v roku 2016 pokračoval na rizikových banských lokalitách oproti roku 2015 len v mierne modifikovanom režime. Aktívny štátny monitoring, ktorého súčasťou sú okrem sústreďovania a spracovania relevantných údajov a informácií i vlastné terénne práce, pokračoval v nezmenenom rozsahu na rizikových lokalitách ťažby rúd: Pezinok, Štiavnicko-hodrušský rudný obvod, Kremnický rudný obvod, Špania Dolina, Liptovská Dúbrava, Rožňava, Nižná Slaná, Smolník, Slovinky, Rudňany, Novoveská Huta. Na týchto lokalitách sa monitorujú inžinierskogeologické, hydrogeologické a geochemické aspekty vplyvov ťažby na životné prostredie v účelových pozorovacích sieťach monitorovaných objektov. 
V roku 2016 nebol vykonávaný aktívny monitoring hydrogeologických a geochemických aspektov v oblasti Horná Nitra. Táto oblasť je ovplyvnená prebiehajúcou hlbinnou ťažbou uhlia. Inžinierskogeologické a hydrogeologické aspekty vplyvov ťažby na rizikových lokalitách ťažby uhlia, magnezitu a mastenca sú náplňou prevádzkového monitoringu ťažobných organizácií, preto v rámci štátneho monitoringu ČMS GF nie sú aktívne monitorované.

V roku 2016 monitoring inžinierskogeologických aspektov vplyvov ťažby                         na monitorovaných lokalitách ťažby rúd nezaznamenal výskyt nových významných prejavov nestability povrchu, súvisiacich s podrúbaním a prítomnosťou banských diel. Taktiež neboli zaznamenané nové poruchy na žiadnom z 28 sledovaných banských objektov, ktorými sú ústia významných odvodňovacích štôlní. V hodnotenom období sa v nich nevyskytli nepriaznivé javy zavaľovania nadložia alebo zvýšenej akumulácie sedimentov z banskej vody, ktoré by zabraňovali plynulému odtoku banskej vody s rizikom vzniku nečakaných výronov na povrch. Spomedzi lokalít s rudnými ložiskami vyvinutými v prostredí predmezozoických komplexov skalných hornín sú evidované najvýznamnejšie vplyvy podrúbania na lokalitách Rudňany - Poráč, v Novoveskej Hute a medzi Nižnou Slanou a Kobeliarovom. V roku 2016 bolo na lokalite Rudňany - Poráč vykonané monitorovanie zmien v rozširovaní závalového pásma Baniská a jeho zavážania elektrárenským popolčekom. Taktiež bola realizovaná rekognoskácia oblasti z hľadiska aktivity subsidenčných prejavov na povrchu terénu vplyvom podrúbania západne od závalového pásma Baniská na Droždiak žile a Hrubej žile. Na lokalite Nižná Slaná bola vykonaná rekognoskácia závalov na ložisku Kobeliarovo, pričom v porovnaní so zisteniami v roku 2014 a 2015 neboli zaznamenané výraznejšie zmeny v rozširovaní závalov. Badateľná však bola reaktivizácia aktívnych trhlín v západnej oblasti rozširovania závalového pásma. Zároveň bola realizovaná rekognoskácia terénu v oblasti ústia úpadnice na ložisku. Zo Štátneho ústredného banského archívu bola získaná dokumentácia ložiska – banské mapy s rozsahom rozfárania pre prognózovanie ďalšieho možného rozširovania závalov. Na lokalite Pezinok bolo vykonané monitorovanie menších závalov na ložisku Nádej terénnou rekognoskáciou. V porovnaní zo zisteniami v roku 2015 neboli zaznamenané významnejšie zmeny ich rozsahu. Tieto závaly sú situované v blízkosti štátnej cesty Pezinok – Pernek. Na rudných lokalitách Banská Štiavnica, Kremnica a Hodruša, situovaných v prostredí neovulkanických horninových komplexov, je povrch terénu dlhodobo relatívne stabilný. 

Monitoring hydrogeologických aspektov vplyvov ťažby na životné prostredie bol aj v roku 2016 zameraný na kontrolné merania veľkosti odtoku z najvýznamnejších odvodňovacích štôlní. Na 11 lokalitách ťažby rúd sa opakovane meral prietok 41 výtokov z ústí štôlní opustených baní. Tieto merania poukazujú na pretrvávajúci hydrodynamicky ustálený režim odtoku, úzko naviazaný na sezónne zmeny zrážkových úhrnov a teploty ovzdušia. Neboli zaznamenané zmeny režimu odtoku, spôsobené umelými zásahmi alebo zavaľovaním stropu chodieb v banských priestoroch.

Monitoring geochemických aspektov vplyvov ťažby na životné prostredie v roku 2016 dokumentoval v sledovaných oblastiach na celkovom počte 85 monitorovacích objektov pretrvávajúci stav negatívneho ovplyvnenia kvality miestnych povrchových tokov banskými vodami, drenážnymi vodami odkalísk a priesakovými vodami háld a prírodných ložiskových (geochemických) anomálií. Tento monitoring sa vykonáva s frekvenciou 2x ročne a spočíva       v odberoch vzoriek vody na chemické a rádiologické laboratórne analýzy a ich vyhodnotenie. Monitorovalo sa 41 objektov s výtokom banskej vody, 1 výver podzemnej vody v imisne zaťaženej oblasti, 10 výtokov z drenáže odkalísk a 33 miest na povrchových tokoch, odvodňujúcich bansky postihnuté lokality. Najnepriaznivejšia situácia je naďalej v oblastiach s výskytom rudných ložísk, hlavne Smolníku (zvýšené obsahy Fe, Mn, Al, Zn, Cu a kyslá reakcia vody v povrchovom toku), Liptovskej Dúbrave (Sb, As), Španej Doline (As, Sb, Cu), Pezinku (Sb, As), Slovinkách (As, Sb) a Rudňanoch (Sb, Cu). Lokálne negatívne ovplyvnenie kvality miestnych povrchových tokov pretrváva i na ďalších rudných lokalitách - v Novoveskej Huti (Al, Mn, Cu, Sb), Kremnici (As) a Banskej Hodruši (Mn). 

Podsystém 05 - Monitoring objemovej aktivity radónu v geologickom prostredí

Súbor geofyzikálnych prác, realizovaný v roku 2016, predstavoval opakované vzorkovania a merania objemovej aktivity radónu (OAR) v terénnych aj laboratórnych podmienkach na 12  lokalitách (šesť lokalít pre pôdny radón – z toho jedna nad tektonikou a šesť objektov pre radón v podzemných vodách) v rámci územia Slovenska.

Monitorovanie OAR je zamerané do troch oblastí: pôdny radón na referenčných plochách (RP) v miestach so zvýšeným radónovým rizikom, pôdny radón nad tektonikou a radón              v podzemných vodách.

Monitoring OAR v pôdnom vzduchu na RP bol v sezóne 2016 realizovaný s rôznou frekvenciou monitorovania na piatich lokalitách: Bratislava – Vajnory (2x v roku), Banská Bystrica – Podlavice (2x ročne), Spišská Nová Ves (Novoveská Huta a Teplička; 7x ročne) a Hnilec (4x ročne). Pri monitoringu pôdneho radónu na RP bolo v sezóne 2016 vykonaných celkom 22 monitorovaní.

Vzorky pôdneho vzduchu, odobraté do lucasovych komôr o objeme 125 ml, boli merané v laboratórnych podmienkach kalibrovaným prístrojovým kompletom LK-4. Kvalita odberov, meraní a výsledkov stanovení OAR bola hodnotená na základe kontrolných meraní v rozsahu jeden bod (sonda) na každej RP pri všetkých monitorovaniach.

Pri mapovaní koncentrácií pôdneho radónu nad tektonickou dislokáciou na lokalite Dobrá Voda (plocha P-3 – pokračovanie plochy P-2 zo sezóny 2015 smerom na juh) sa zrealizoval súbor meraní (37 sond), v rámci ktorého bolo vysledované pokračovanie tektonickej línie južným smerom.

Objemová aktivita radónu v zdrojoch podzemných vôd bola sledovaná v prameňoch v oblasti Malých Karpát v extraviláne Bratislavy (pramene: Mária, Zbojníčka a Himligárka – 2x ročne); v prameni sv. Ondreja na Sivej Brade pri Spišskom Podhradí (12x za rok); v prameni Boženy Němcovej pri obci Bacúch (8x v priebehu roka) a v pramenisku pri vrte OZ-1 Oravice – Jašterčie (2x ročne), čo v sezóne 2016 predstavovalo 28 monitorovaní OAR v podzemných vodách.

Odobraté vzorky podzemných vôd boli analyzované v laboratórnych podmienkach.         Za účelom vylúčenia náhodnej chyby sa merali vždy dve vzorky a výslednou hodnotou OAR pre daný odber bola ich stredná hodnota. Ďalšia z odobraných vzoriek sa analyzovala iba v prípade, ak rozdiel hodnôt OAR z prvej dvojice meraní prekročil 10 %.

Výsledky meraní OAR v pôdnom vzduchu aj v podzemných vodách dokumentujú ich variabilitu nielen v priebehu daného roka, ale aj počas viacerých monitorovacích sezón,               s odlišnými zákonitosťami a priebehmi variačných závislostí pre rôzne lokality.

Z dlhodobej perspektívy, t.j. z pohľadu hodnotenia predchádzajúcich rokov, je možné premenlivosť tohto faktora životného prostredia považovať za významnú a realizáciu monitorovania predmetného parametra za dôležitú a opodstatnenú.

Podsystém 06 – Stabilita horninových masívov pod historickými objektmi

V roku 2016 bolo monitorovaných sedem hradov – ich skalné bralá, vrátane porúch            v stavebných objektoch. 

Pohyb travertínových blokov v podzákladí Spišského hradu je monitorovaný dvomi typmi dilatometrov. Najstarší prístroj TM-71 pracuje od roku 1980 a najmladší od roku 2003. V roku 2016 výsledky meraní TM-71 potvrdili dlhodobé trendy pohybu. Prístroj TM-71-h1 preukázal nárast otvárania trhliny o 2,265 mm na celkových 13,680 mm, nárast šmykového posunu o 1,061 mm na celkových 6,644 mm a stagnáciu poklesu bloku. TM-71-1 a TM-71-2 potvrdili pokles Perúnovej skaly (o 0,148 a 0,192 mm), jej naklonenie na V (o cca 1,1 mm, resp. 0,317 mm) a rotáciu na SV. Merania dilatometrom Somet v roku 2016 zaznamenali v profile SM4 zúženie    o 0,735 mm a v profile SM5 rozšírenie o 0,258 mm.

Na Oravskom hrade dilatometer TM-71 (starý typ bez merania rotácií) inštalovaný v roku 1983 preukázal v roku 2016 stagnáciu otvárania trhliny (os X), šmykový posun pozdĺž nej (os Y) a veľmi pomalý pokles jedného z blokov (0,004 mm), ktorý zodpovedá aj dlhodobej rýchlosti poklesávania (0,004 mm.rok-1).

Dvadsať rokov meraní na hrade Strečno potvrdilo dlhodobý trend rozširovania trhliny (odklápania monitorovaného bloku/previsu). Upozornenia na zrýchlenie pohybu v roku 2012 a ešte výraznejšie koncom roka 2015, resp. začiatkom roka 2016 vyústili do začatia prieskumno-sanačných prác s cieľom stabilizácie pohybov bloku a zaistenia bezpečnosti cestnej premávky na frekventovanej komunikácii I. triedy pod hradom. Dilatometer TM-71 bol v záujme ochrany pred poškodením počas sanačných prác v júni 2016 demontovaný. Po skončení sanácie v roku 2017 sa počíta s jeho opätovnou inštaláciou.

Tri meracie profily dilatometra Somet na Uhrovskom hrade (SM1-SM3) sú situované pozdĺž zvislej pukliny, ktorá vedie cez Románsku kaplnku až do jej podzákladia. Výsledky meraní naznačujú pokračujúcu aktivitu diskontinuity skalného brala v podloží hradného múru a aj poruchy v murive historického objektu.

V roku 2016 bolo Pajštúnske skalné bralo monitorované tromi profilmi Somet (SM1-SM3). Okrem toho boli zrekonštruované 2 profily SM4 a SM5. Zmeny šírky monitorovaných porúch sú v značnej miere ovplyvnené teplotnými zmenami horninového masívu. 

Šírka porúch v skalnom brale Plaveckého hradu je meraná dilatometrom Somet.               V jarnom období 2014 bolo zistené poškodenie profilu SM1-trhlina a inštalovaný bol nový profil, ktorý monitoruje šírku rovnakej diskontinuity. V ročnom monitorovacom cykle 2016 bolo zaznamenané rozšírenie tohto profilu o 0,33 mm. Meraná šírka priebežnej diskontinuity v profile SM2 rozšírila o 0,63 mm, v profile SM3 bola pozorovaná stagnácia.

Dilatometrom Somet sú monitorované tri výrazné diskontinuity hradného brala                 na Trenčianskom hrade (profily SM1, SM3, SM4) a jedna porucha muriva v južnom opevnení hradu (profil SM2). V ročnom monitorovacom cykle 2016 bolo zaznamenané rozšírenie všetkých monitorovaných profilov (SM1-SM4) v rozsahu od 0,162 mm do 0,488 mm. Ročné merania pozorované od roku 2006 naznačujú, že pohyb oddelených horninových blokov má cyklický charakter.
Podsystém 07 - Monitorovanie riečnych sedimentov
Riečny sediment reprezentuje častice odvodené z hornín alebo biologických materiálov, ktoré boli transportované kvapalnou fázou, alebo pevnú, resp. suspendovanú fázu usadzovanú z vody. Štúdium vlastností a genézy riečnych sedimentov umožňuje robiť dôležité závery           v rámci prospektorských, geochemických a environmentálnych hodnotení. Cieľom monitorovacieho subsystému riečnych sedimentov je identifikácia časových zmien a priestorových rozdielov obsahov vybraných ukazovateľov chemického zloženia v aktívnom riečnom sedimente hlavných tokov Slovenska, a to vplyvom primárnych (geogénnych) ako aj antropogénnych podmienok.

Analyzovaná asociácia ukazovateľov chemického zloženia v 42 vzorkách predstavovala v roku 2016 stopové prvky As, Ba, Cd, Cr, Cu, Hg, Mo, Ni, Pb, Sb, Se, Sn, Sr, V, Zn, Zr a stanovenia organických ukazovateľov C10-C40, PAU, PCB a organochlórovaných pesticídov. Laboratórne práce boli realizované v akreditovanom laboratóriu GAL ŠGÚDŠ Spišská Nová Ves.

Z pohľadu kontaminácie sú dlhodobo znečistené toky Nitra (odberové miesta Chalmová, Lužianky, Nitriansky Hrádok), Štiavnica (ústie), Hron (odberové miesta Kalná nad Hronom, Kamenica), Hornád (odberové miesto Krompachy) a Hnilec (odberové miesto prítok do nádrže Ružín). Znečistené toky Štiavnica, Hron, Hornád a Hnilec reprezentujú geogénno-antropogénne anomálie viazané na bansko-štiavnickú, resp. a spišsko-gemerskú rudnú oblasť. Anomálne koncentrácie niektorých kovov (Zn, Pb, As, Sb) svedčia o pomerne značnom zaťažení oblastí potenciálnymi nebezpečnými látkami, ktoré pretrváva aj po útlme baníctva na Slovensku. Závažné sú aj obsahy ortuti a arzénu na rieke Nitra (odberové miesta Chalmová, Lužianky) pochádzajúce z intenzívnej priemyselnej činnosti na hornom Ponitrí. Sledovanie vývoja znečistenia v riečnych sedimentoch v týchto oblastiach aj v ďalšom období má vzhľadom k uvedeným faktom veľký význam. Zvýšený obsah uvedených potenciálne toxických prvkov môže mať negatívny dopad na zdravotný stav obyvateľstva v týchto regiónoch, keďže nie je vylúčené, že kontaminanty môžu prestupovať aj do miestneho potravového reťazca obyvateľstva.

Zo zisťovaných obsahov organických látok sa javia závažné predovšetkým pretrvávajúce vysoké koncentrácie PCB v riečnych sedimentoch Laborca (stanovište Lastomír). PCB sú nebezpečné látky patriace do skupiny chlórovaných polycyklických aromatických uhľovodíkov, majúce vysoký toxický potenciál pre vodné prostredie. Opakovane boli zistené vysoké koncentrácie polycyklických aromatických uhľovodíkov v riečnych sedimentoch Kysuce (stanovište Považský Chlmec). Riečny sediment patrí medzi významné zdroje, ale aj receptory perzistentných organických polutantov, a preto je vzhľadom k stanoveným cieľom monitorovacieho subsystému dôležité v riečnych sedimentoch Slovenska sledovať vybrané organické látky aj naďalej.
3. Sprístupňovanie výsledkov monitorovania 

Výsledky monitorovania zo všetkých podsystémov ČMS GF sú spracované ako výstupné informácie vo forme tabuliek, grafov, máp, ako aj ročných hodnotiacich správ. Dostupnosť výsledkov monitorovania je zabezpečená sprístupnením na internetovej stránke ŠGÚDŠ (www.geology.sk) a Slovenskej agentúry životného prostredia (www.sazp.sk).

Dlhodobé monitorovanie umožňuje identifikovať také zmeny geologického prostredia, ktoré predstavujú reálnu hrozbu pre obyvateľstvo a infraštruktúru. V prípade ohrozenia sú informované orgány štátnej správy, obce a ďalšie zodpovedné inštitúcie, spravidla aj s návrhom eliminácie nepriaznivých faktorov (návrh okamžitých protihavarijných opatrení). 
4. Záver

Čiastkový monitorovací systém geologických faktorov životného prostredia je dôležitou súčasťou Monitoringu životného prostredia Slovenskej republiky. Výber podsystémov ČMS je zameraný na geologické faktory (geohazardy) a na takú formu výstupov, ktoré poskytujú relevantnú informáciu pri riešení problémov ochrany životného prostredia. 

Za posledné roky, v dôsledku extrémnych a dlhodobých zrážok predstavujú najväčšiu hrozbu svahové deformácie, ktoré často priamo ohrozujú životy a majetok obyvateľov. 

 Na základe inklinometrických meraní boli zaznamenané v roku 2016 najväčšie aktivity pohybov v obciach Kraľovany, Nižná Myšľa a Vyšná Hutka. Je bezpodmienečne nutné pokračovať s monitorovaním na lokalitách Prievidza - Hradec, Červený Kameň, Handlová -Morovnianske sídlisko a Veľká Čausa, kde bola v roku 2016 taktiež zaznamenaná zvýšená aktivita svahových pohybov. V obci Varhaňovce je zosuvom postihnutá veľká časť obce – rómskej kolónie. V postihnutom území doteraz neboli zrealizované žiadne sanačné opatrenia. Vybudovaná bola len sieť monitorovacích objektov, ktorá je však v súčasnosti zničená.
Do špecifickej skupiny lokalít hodnotenia stability prostredia je zaradený objekt Stabilizačný násyp  Handlová. Ide o hydrotechnické dielo, ktoré rozopiera dva zosuvné svahy, stabilizuje štátnu cestu I. triedy I/50 a zabezpečuje stabilitu obytnej zástavby v južnej časti mesta. Monitorované dielo bolo do roku 2015 zaradené do III. kategórie vodných stavieb a bolo vykonávané monitorovanie v určitom definovanom rozsahu. V roku 2016, vzhľadom na faktor rizika, ktorý vyplýva z existencie vodnej stavby, bolo Sekciou vôd MŽP SR vydané rozhodnutie o preradení Stabilizačného násypu do II. kategórie vodných stavieb. Preradením monitorovaného objektu do II. kategórie sa zvýšili nároky na zabezpečovanie monitorovacích prác. Z analýzy realizovanej v roku 2016 vyplýva, že teleso násypu v súčasnosti akútne vyžaduje rekonštrukciu monitorovacej siete. 

Monitoring geochemických aspektov vplyvov ťažby na životné prostredie v roku 2016 dokumentoval v sledovaných oblastiach na celkovom počte 85 monitorovacích objektov pretrvávajúci stav negatívneho ovplyvnenia kvality miestnych povrchových tokov banskými vodami, drenážnymi vodami odkalísk a priesakovými vodami háld a prírodných ložiskových (geochemických) anomálií. Najnepriaznivejšia situácia je naďalej v oblastiach s výskytom rudných ložísk, hlavne Smolníku (zvýšené obsahy Fe, Mn, Al, Zn, Cu a kyslá reakcia vody v povrchovom toku), Liptovskej Dúbrave (Sb, As), Španej Doline (As, Sb, Cu), Pezinku (Sb, As), Slovinkách (As, Sb) a Rudňanoch (Sb, Cu).
Z pohľadu kontaminácie vodných tokov sú dlhodobo znečistené toky Nitra (odberové miesta Chalmová, Lužianky, Nitriansky Hrádok), Štiavnica (ústie), Hron (odberové miesta Kalná nad Hronom, Kamenica), Hornád (odberové miesto Krompachy) a Hnilec (odberové miesto prítok do nádrže Ružín). Z organických látok sa javia ako závažné vysoké koncentrácie PCB v riečnych sedimentoch Laborca.
Na základe výsledkov monitorovania je možné sledovať vzniknuté ohrozenie a následne prijať opatrenia, ktoré umožňujú s dostatočným predstihom predchádzať mimoriadnym udalostiam a tak chrániť životy a zdravie ľudí a predchádzať škodám na majetku. Je preto nevyhnutné naďalej pokračovať v monitorovaní geologických hazardov, predovšetkým havarijných zosuvov. Najrizikovejšie lokality s výskytom svahových deformácií a úložísk ťažobných odpadov plánuje MŽP SR riešiť aj z európskych fondov prostredníctvom Operačného programu Kvalita životného prostredia. 

